Papersnake/gushiwen huggingface dataset:
投翰林张侍郎
张蠙（唐代）

举家贫拾海边樵，来认仙宗在碧霄。丹穴虽无凡羽翼，

灵椿还向细枝条。九衢马识他门少，十载身辞故国遥。

愿与吾君作霖雨，且应平地活枯苗。
渔家傲·八月都城新过雁
欧阳玄（元代）

八月都城新过雁。西风偏解惊游宦。十载辞家衣线绽。清宵半。家家捣练砧声乱。等待中秋明月玩。客中只作家中看。秋草墙头萤火烂。疏钟断。中心台畔流河汉。
泛舟钱塘西湖 其二
黄裳（宋代）

归鹭悠悠一带长，白蘋红蓼是家乡。夕阳临水閒窥处，此意安知世累忙。
自定林过西庵
王安石（宋代）

午鸡声不到禅林，柏子烟中静拥衾。
忽忆西岩道人语，杖藜乘兴得幽寻。
宿四望山下，望庐山
杨万里（宋代）

过湖见远岫，澹若横碧烟。
晨蔚动霁晖，春滋涵雨鲜。
人世那有此，心疑是庐山。
宿惊恍未定，欲问无暇言。
落日泊四望，诸峰森在前。
老夫急亲指，舟子答果然。
平地起屏障，倚空开旗旃。
潜抱秀润质，不露奇怪颜。
乃知名山尊，未与几岭班。
严重王公体，雍容德人贤。
何必出锋锐，要骇俗子观。
坐令我生敬，瞻仰忘忧端。
更待孤月出，开篷望晴峦。
新岁七十以人生七十古来稀为韵寄钱大参七首
曹勋（宋代）

一二三四五六七，行年临之如电疾。
只将香火对清闲，古井无波应委悉。
凉州词
孟浩然（唐代）

浑成紫檀金屑文，作得琵琶声入云。
胡地迢迢三万里，那堪入上送明君。
异方之乐令人悲，羌笛胡笳不用吹。
坐看今夜关山月，思杀边城游侠儿。
陪王毅伯游柏梯寺次毅伯韵
赵鼎（宋代）

伊昔耐辱人，诛茅此山谷。爱闲如爱官，食薇如食肉。

酌泉吸山光，清泠饱空腹。故居今宛然，修篁蔽山麓。

我亦困尘笼，暮年思退缩。道人梯柏处，梦想长在目。

崎岖乃夙心，宁问隘车毂。危蹬乱水石，悲风号竹木。

款步转嵚岈，举头蒙朴蔌。径欲走其颠，仰羡孤飞鹜。

层峰拥户来，何啻三十六。幽人岂知此，相对一茅屋。

真成拓异境，不胜无遗镞。夜枕却生寒，尚烦杯酒燠。

清梦那得长，鱼鼓惊晨粥。五老晓相迎，雾雨如盥沐。

引我眺北岭，坐觉天宇蹙。朝日涌地低，明霞疑可掬。

欲留采黄精，愧此鬓发秃。正恐泛槎星，已见君平卜。
浮光八咏 其二 淮水
温纯（明代）

东望长淮水，宛如渭水清。空明天一色，亦可濯吾缨。
游鲦亭记
欧阳修（宋代）

禹之所治大水七，岷山导江，其一也。江出荆州，合沅湘，合汉沔，以输之海。其为汪洋诞漫，蛟龙水物之所凭，风涛晦冥之变怪，壮哉！是为勇者之观也。

吾兄晦叔，为人慷慨，喜义勇，而有大志，能读前史，识其盛衰之迹。听其言，豁如也。困于位卑，无所用以老，然其胸中亦已壮矣。夫壮者之乐，非登崇高之邱，临万里之流，不足以为适。

今吾兄家荆州，临大江，舍汪洋诞漫壮哉勇者之的所观，而方规地为池，方不数丈，治亭其上，反以为乐，何哉？盖其击壶而歌，解衣而饮，陶乎不以汪洋为大，不以方丈为局，则其心岂不浩然哉！

夫视富贵而不动，处卑困而浩然其心者，真勇者也。然则水波之涟漪，游鱼之上下，其为适也，与夫庄周所谓惠施游于濠梁之乐，何以异！ 乌用蛟龙变怪之为壮哉！ 故名其亭曰“游鲦亭”。景祐五年四月二日，舟中记。
集唐奉和内兄孙赤城五十自寿元韵十首 其三
瞿士雅（清代）

三十年前共苦辛，平生中表最情亲。

欲知别后相思切，莫厌追欢笑语频。

且共胜游消永日，每看儿戏忆青春。

青春不驻堪垂泪，白发平头五十人。
谒和靖先生虎丘祠堂
李道传（宋代）

涵养当用敬，进学在致知。
如车去只轮，跬步不可之。
夫子受师去，惟敬实所持。
升堂逮易箦，参倚日在斯。
遗言落人间，取论极研几。
是心要收敛，中不容毫厘。
大学著明法，格物乃阶梯。
放心苟不收，{上穴下射}格将安为。
古人贵为己，末习多外驰。
岂无实践者，兹焉当孰归。
晚生拜遗像，敷衽跪陈词。
愿言予服膺，没齿终不渝。
偈颂一百零九首
释可湘（宋代）

南来北来，上载下载。
赵州老儿，法久成弊。
三峰建个门庭，除此别无体制。
任是宿觉经过，也只一样看等。
分什么南赡部洲，北郁单越，
西瞿耶尼，东弗于逮。
记小圃花果二十首
刘克庄（宋代）

曼卿仙不死，隐隐素骡嘶。
走入芙蓉里，花心路忽迷。
晚次荆溪馆呈崔明府
张祜（唐代）

舣舟阳羡馆，飞步缭疏楹。山暝水云碧，月凉烟树清。

长桥深漾影，远橹下摇声。况是无三害，弦歌初政成。
采芹亭
方蒙仲（宋代）

眼中光景几回新，无限英雄一窖尘。
但说百年亭已老，不知曾有百年人。
甲辰书事二首
刘克庄（宋代）

捷书犹湿谤书随，太息斯人得祸奇。
文举旧曾称一鹗，退之亦自喜孤罴。
彼谗罔极身罗织，吾意怜才力发丝。
老去眼中神骏少，诸君莫怪道林师。
禅人并化主写真求赞 其三五九
释正觉（宋代）

云水孤藤，丛林老僧。澜翻口角，雪点眉棱。长春时节相联蕊，破雪光明自照灯。

内无丝而系蚁，外无糁而聚蝇。不起灭定，能应繁兴。
送吴秀才赴举
林逋（宋代）

一战词场定策勋，麻衣西笑仕纷纷。
风神已负青云气，艺业兼携白地文。
辇下春华期纵辔，野中林色惜离群。
明年新榜看看见，第甲嘉名且认君。
雨窗宴坐与表兄论作诗写字之法各一首 其一 
丁鹤年（元代）

南窗薄暮雨如丝，茗盌熏炉共论诗。天趣悠悠人意表，忘言相对坐多时。
挽赵知宗三首
刘宰（宋代）

就养京华去，声驰日月旁。
芝封三锡命，桂籍再傅芳。
荡节光华远，归轩锦绣香。
高閒尘不染，隐几到羲皇。
七夕二首 其二
何景明（明代）

举俗慕良旦，好尚各有趋。高楼曝纨绮，贫女无缯襦。

移时曜灵没，素月复已舒。群居侈欢宴，长坐独愁吁。

愁吁亦何为，同裯与我殊。春徂秋未返，膏沐谁为娱。

仰视河汉女，相违复来俱。要知比翼乖，各阻天一隅。

乖离有重觏，母使寸心渝。
去郡作
宋祁（宋代）

解龟淮阳区，浮鹢暮春月。
州民拥前道，重为使君别。
尊酒却略跪，丝管参差发。
共谓君此行，宠命焕朝节。
进伏丹泥戺，勉之奋芳烈。
使君惭且嗟，虑躬素衷拙。
虽尔荷赐环，安敢冀荣辙。
顿首谢上毕，行当避时傑。
愿移邦人爱，孤根保勿伐。
享庙禋郊诗·禋郊十韵
宋祁（宋代）

大驾峨千乘，长涂过百廛。
尘清属车地，雪尽幔城天。
步辇黎明降，华灯艾夜燃。
升琮奠黄粹，荐璧捧苍圆。
牲俎群灵匝，霞觞二祖联。
上垓皆彻藉，小次但虚褰。
不见纖萝动，惟闻杂佩旋。
回云终乐奏，熏月上柴烟。
日至方流庆，崧呼节献年。
欲知釐事毕，鸡赦出楼前。
送乔司法
徐积（宋代）

乔掾循循，有如寒士。面无浮气，能训诸理。可养可充，曰正曰直。

其维思诚，其在不息。
【中吕】醉高歌过红绣鞋
顾德润（元代）

西湖赏春
漾金波碧甃粼粼，荡金缕垂杨隐隐。步金莲仙子相随趁，纵金勒王孙笑引。
按金雁银筝风韵，捧金钟翠袖殷勤，听金莺彩燕竞争春。掷金钱频唤酒，焚金鼎细生云，戗金船兰棹稳。
四月八日偕张菊村邓匪石洪乐闲游城西诸寺以山高水长分韵得长字
陆文圭（元代）

门外青山寺，西行半里强。童分泉茗洁，僧供饭蔬香。

地僻红尘静，心闲白日长。少年馀气习，棋酒愧疏狂。
闻陈伯育结綵舟行乐游湖戏寄三首 其三
郭祥正（宋代）

临漳多士冠南闽，况复高才更出群。笔下文章翻锦绣，坐中谈笑领风云。

美名合预青钱选，邪党今从白眼分。闻欲高亭张雅宴，寂寥应悯旧将军。
次韵方蒙仲高人亭
方岳（宋代）

老子可林壑，诸公自烟霄。
缅怀归耕归，底用招隐招。
句 其十
王琪（宋代）

蚕寒冰茧瘦，蜂老露房攲。
送郑寺丞过洪州 其四
彭汝砺（宋代）

闻君话行色，今过洞中天。坐视征帆速，还令别意牵。

重江锁云雾，邃谷隐神仙。不得相追逐，诗成一洒然。
摸鱼儿
何梦桂（宋代）

记年时、人人何处，长酒曾共尊酒。酒兰归去行人远，折不尽长酒柳。渐白首。待把酒送君，恰又清明后。青条似旧。问江北江南，离愁如我，还更有人否。

留不住，强把蔬盘氵龠韭。行舟又报潮候。风急岸花飞尽也，一曲啼红满袖。春波皱。青草外，人间此恨年年有。留连握手。叹人世相逢，百年欢笑，能得几回又。
山斋晓起
孙星衍（清代）

晓风吹檐丝，桐花落如剪。暗绿凝愁眉，湿红团泪脸。

幂幂生竹烟，斑斑积阶藓。蝉躯换灵质，柏发易衰鬋。

空帘感秋人，流光展书饯。
句
魏庆芝（宋代）

今宵方对月，何日结忘年。
次韵孙子实寄少游
黄庭坚（宋代）

薛宣欲吏云，季氏或招闵。此公胸中秋，万物欲收稛。

卖药偶知名，草玄非近准。才难不易得，志大略细谨。

士生要弘毅，天地为盖轸。骥来盐车骖，井下短绠引。

难甘呼尔食，聊寄粲然辴。谁能借前筹，还妇用束缊。

吾闻调羹鼎，异味及枌堇。岂其供王羞，而弃会稽笋。
病思
陆游（宋代）

夜窗孤影怯青灯，瘦著秋衣欲不胜。
光景正如寒圃蝶，情怀却羡病寮僧。
篝炉冷落烧残叶，禅榻欹斜倚古藤。
莫怪颓然遗世事，鬓丝日日镜中增。
蓝溪次曾状元韵
林伯春（宋代）

羊肠路入最高峰，倦倚东风点瘦筇。
芳草有情春意远，青山依旧暮云重。
新来梵阁添奇观，前度时人带老容。
寄我此身天地裹，梦回林杪一声钟。
结夏西山诸佛刹效初盛体为排律十首 其五
胡应麟（明代）

殿起凌三竺，台孤望四溟。遥空呈绀碧，绝顶挂丹青。

巘崿横香案，峰峦列画屏。刹高全碍日，池迥半披星。

古砌流云积，阴廊冻雪扃。泉当秋径濯，瀑向夜窗听。

影落吟边雁，光飞定后萤。钟疏闻鹤唳，钵冷带龙腥。

薜荔苍凝壁，藤萝翠压庭。斋厨菱芡熟，讲席芰荷馨。

忉利旌幡合，潮音杖锡停。三车迎海峤，一苇渡江汀。

觉路超千界，玄关护百灵。圆明童子偈，定慧法王经。

梦幻清禅铎，机锋彻梵铃。鳌山欲成道，会待奯公醒。
寄范伯达
朱松（宋代）

名籍丹丘号散人，何时香火共朝真。只应经世平生意，未合归愚便问津。
杂曲歌辞 升天行
齐己（唐代）

身不沈，骨不重，驱青鸾，驾白凤。幢盖飘飘入冷空，天风瑟瑟星河动。

瑶阙参差阿母家，楼台戏闭凝彤霞。五三仙子乘龙车，堂前碾烂蟠桃花。

回头却顾蓬山顶，一点浓岚在深井。
减兰十梅（雨）
李子正（宋代）

潇潇细雨。雨歇芳菲犹淡伫。密洒轻笼。湿遍柔枝香更浓。

琼腮微腻。疑是凝酥初点缀。冷体相宜。不似梨花带雨时。
西陬牧唱词二十六首 其十
王芑孙（清代）

谳刑灌水似鞭蒲，悬架惩奸法外科。怪底儿童齐拍手，官人入市倒骑驴。
题义门胡氏华林书院
陈象舆（宋代）

孝弟扬芳累世传，书斋云锁碧峰前。
轩窗翠滴松筠接，砌槛清涵水石连。
旌表华门诚积善，褒崇合族慤敦贤。
义高管郑徵猷远，名重曾颜德行全。
弟侄登科当景连，公卿记美会佳篇。
华林胜概终寻访，旧约依依已数年。
元夜叹
仇远（元代）

虎林城中正月半，十万人家灯灿烂。
溧阳风景方放灯，通宵不禁人游翫。
大雪深寒万木僵，家家冷坐无薪炭。
典钱买竹又买灯，糠油结冻点灯暗。
豪民张灯唤歌舞，鼓笛喧轰夜忘旦。
忽闻买丝造海船，府檄专令豪户办。
仓皇且救火燃眉，纵有华灯何暇看。
老夫掩关拥炉坐，一盏青灯置书案。
良辰乐事怅难并，顷刻欢声作愁叹。
苏公买灯状，陈子题灯诗。
痴儿騃女知不知，月明月暗反覆手，
且愿麦熟休王师。
泊隆兴章江门
张翥（元代）

把酒西风里，挂帆南斗傍。夕阳城角尽，人影水中长。

问俗劳羁旅，干时儗俊良。平生槎上意，漂转益难忘。
送周子华南归二首 其一
陆文圭（元代）

江城少公事，幕府得诗人。乍见颜如旧，相思意转亲。

不堪时事改，赢得鬓毛新。后夜孤舟别，西风漾月轮。
千尺雪三首 其三
弘历（清代）

弆藏四卷各传神，同异频参总静因。分付寒山听雪阁，临流搜句待明春。
题赵孟坚水仙二首 其二
弘历（清代）

雪里目盈润，风前鼻过馡。漫嗤工刻削，无缝本天衣。
题毕叔文所藏赵祖文画
赵蕃（宋代）

数月湖山路，未看湖上山。
尘埃苦相败，疾病亦多关。
见此微茫画，如行惨澹间。
小舟帆正饱，何日载余还。
立春日瀛台雪中春望二首 其一
弘历（清代）

初岁欣占第一祥，缤纷瑞叶应勾芒。延楼五雉皆成玉，温树三花总是唐。

缅邈浑如连远色，氛氲真是艳韶光。祈年诚慰慰还惧，夏长秋收正尔长。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其五
宗臣（明代）

醉尔华阳馆，如登昆仑巅。白云一长啸，青山日夜迁。
次韵周祭酒所和馆中雪诗 其三
史浩（宋代）

风急何辞上阁难，且来共住玉京班。一蓑已得诗中画，万叠休京海外山。

未放微阳穿日脚，少留清影在窗间。莫嗔爱入西湖社，夫子龙鳞正许攀。
三月二十五日安之以诗二绝见招作真率会光以
司马光（宋代）

杯盘丰腆胜陶令，园沼繁华减白家。
惆怅佳辰掩蓬荜，不陪高会赏邻花。
题北山松轩
张景脩（宋代）

雪天苍翠暑天风，珍重僧轩十八公。
不是时人少吟咏，世閒花草易为工。
题石室木
李昴英（宋代）

似屈才伸蛇解蛰，似断还连龙蜕骨。
天河失却古槎橜，落在人间撑突兀。
若非胸中磊块洒浇出，老死画工无此笔。
春帖子词·皇帝阁十二首
宋祁（宋代）

春风长乐地，春仗大明天。
春酒皆千日，春枝即万年。
内弟程十四复亨归省用绰中韵 其二
朱松（宋代）

读书学经纶，及壮吾已晚。譬如抱宿舂，求适万里远。

留君商略此，归袖不可挽。流光莫控抟，力学副深恳。
秋怀
陆游（宋代）

少年万里度关河，老遇秋风感慨多。
草圣诗情元未减，若无明镜奈君何！
予同彦老自四明之永嘉中道留宿岳林会法照海印二禅伯夜话投晓登车乃行留题于寺三首 其三
卢襄（宋代）

报国竟无补，敢辞山路遥。晚寒生竹径，新涨断溪桥。

奔走真逋客，安闲愧老樵。令人欲心折，风雨夜潇潇。
除夜雪
陆游（宋代）

只怪重衾不御寒，起看急雪玉花乾。
迟明欲谒虚皇殿，厩马蒙毡立夜阑。
答卢鲁山秀才
徐积（宋代）

吾道一于中，所得无背向。吾神充乎形，所得无衰王。

气入春风和，兴与秋鹰扬。有累已驱除，无酒亦酣畅。

外如不可挠，内如不可状。更读鲁山诗，何乐可能尚。
秋夕虹桥舟中偶赋
陆游（宋代）

解缆初离小市门，放篙冲破一溪云。
露萤合散自成阵，水鸟飞鸣如觅群。
枫落河疏秋渐老，河倾斗转夜将分。
书生老负功名志，醉里长歌强一欣。
晚晖亭
邵雍（宋代）

高亭新建碍烟霞，暮景能留是可嘉。
最近赏春来往路，游人应问是谁家。
行住坐卧三十二颂
释印肃（宋代）

引领搬徒访万山，深明下手处艰难。
圆成满目莲宫现，风铎声清意自闲。
诏修两朝国史开局日赐筵史院和首相吴公席上韵
元绛（宋代）

殿帷昕对罢，省户雨阴馀。诏赐尧尊酒，人探禹穴书。

夔龙方客右，班马盖徒欤。径醉俄归弁，云西见日车。
感事
彭玉麟（清代）

薄宦严君二十年，皖江淝水汲清泉。空遗旧产三间屋，难起新炊一灶烟。

慈母箱存衣上线，他人囊饱俸余钱。乌衣巷口斜阳冷，安得王孙痴叔贤。
送钱受之侍郎枚卜罢归一篇（崇祯元年）
茅元仪（明代）

晶晶日月，雨雪忽零。
岂无师保，束此宁人。
维桑失系，朽索弗宁。
大木将拔，先剪厥阴。
矫矫荩臣，夷之斮之。
显显令人，谪之诼之。
言窜江沚，隐斯骲也。
自幽私宫，避斯驳也。
鼎沉而起，星坠而升。
如日再中，如月再盈。
言巾我车，言濯我缨。
辟此皇路，以迟汇征。
汇征伊何，首论盐梅。
惟和惟一，无待尔枚。
田畯盘舞，红女解颏。
翳云何自，晦此中台。
浣布于火，乃愈鲜也。
蒨金于垆，乃愈坚也。
人亦有言，靡不有天。
高高在上，焉用便便。
言驾言迈，归我初服。
匪曰初服，匪帝畴复。
于以御之，我躬粥粥。
妇不可媚，岂待詹卜。
拂水涓而，耕罢可浴。
虞山咫而，咏罢可牧。
斟之酌之，奚暇枕曲。
愿言怀人，穷此遐目。
煌煌帝业，莫或缵而。
昭昭先微，莫或亶而。
及尔政成，恐或瑽而。
假此暇日，往者衎而。
神龙将蛰，并及于蝘。
沧流欲竭，祸先于鳟。
嗟我何人，亦槛亦圈。
愿因商风，从子荒遁。
高后在天，哀此下民。
笃生神孙，哲惠且英。
襄焉穆穆，终矣明明。
惟日之环，匪河之清。
渔具诗。鱼梁
陆龟蒙（唐代）

能编似云薄，横绝清川口。缺处欲随波，波中先置笱。

投身入笼槛，自古难飞走。尽日水滨吟，殷勤谢渔叟。
和李相园亭二首
李弥逊（宋代）

肯将戏事扰虚怀，草木知名一样裁，
不放寸阴随手过，自开十亩待春来。
花边未许楚狂醉，江上应怜野老哀。
賸欲着鞭陪胜赏，扶颠正急万牛材。
哭尚书墓 其一
李彭（宋代）

过家上冢非无子，宿草孤坟独可悲。赖有立朝庄语在，不劳谀墓作铭诗。
贝氏园
张士元（清代）

爱听求友鸟，不问主人翁。樵斧幽林响，渔梁曲水通。

如行几村落，忘在一园中。欲识名山面，墙头气郁葱。
寿楼春 送鸥客东归
李符（清代）

金陵春新篘。络青丝劝饮，携手含愁。为忆吹兰分付，晓装难留。

含杏橹，惊沙鸥。送柳坊、翠阴鸣鸠。践镜约休迟，邮签暗数，须趁月如钩。

樟亭外，烟帆收。锁鱼云一片，人在梳楼。早听刍尼噪瓦，望郎凝眸。

笙簟小，褰蚊帱。胜几宵、无眠孤舟。唤樱素池边，香蕖折来须并头。
临终诗
范晔（南北朝）

祸福本无兆，性命归有极。必至定前期，谁能延一息。

在生已可定，来缘𢛯无识。好丑共一丘，何中异枉直。

岂论江陵上，宁辨首山侧。虽无嵇生琴，庶同夏侯色。

寄言生存子，此路行复即。
杂体诗 刘文学桢感怀
江淹（南北朝）

苍苍山中桂。
团团霜露色。
霜露一何紧。
桂枝生自直。
橘柚在南国。
因君为羽翼。
谬蒙圣主私。
托身文墨职。
丹彩既已过。
敢不自雕饰。
华月照芳池。
列坐金殿侧。
微臣固受赐。
鸿恩良未测。
舟次卷雪楼四首 其二
陶梦桂（宋代）

踏遍三边过剑关，故山风月几年闲。如今著我中间住，风月无缘独占山。
和文与可洋州园亭三十咏 其十一 二乐榭
苏辙（宋代）

动静惟所遇，仁智亦偶然。谁见二物外，犹有天地全。
暮秋杂兴七首
连文凤（宋代）

自邻今老大，空忆旧欢娱。
翻覆看时事，艰危涉世途。
客身湘浦雁，归梦越乡鲈。
安得神仙术，行藏寄一壶。
送成德琦兄北归
贝琼（元代）

云中归雁总成行，肠断连枝尚异方。春满江南江北路，柳丝不似别愁长。
登乐陵台倚梧桐望月有怀南台李御史艺，七夕
萨都剌（元代）

凉风吹堕梧桐月，泻水泠泠露华白。
乐陵台上悄无人，独倚梧桐看明月。
月高当午桐阴直，不觉衣沾露华湿。
此时却忆在金陵，酒醒江楼听吹笛。
六月十六日观内省使臣传诏到州
刘崧（元代）

闻道京华使，南从海上来。丁宁深激义，沈痛欲兴哀。

远道经年达，华筵尽日开。灵槎万里外，飘泊几时回。
欧阳从道许寄金橘以诗督之
黄庭坚（宋代）

禅客入秋无气息，想依红袖醉毰毸。
霜枝摇落黄金弹，许送筠笼殊未来。
出真州
文天祥（宋代）

瓜洲相望隔山椒，烟树光中扬子桥。
夜静衔枚莫轻语，草间惟恐有鸱鹗。
故谏议大夫鲜于公欲作新堂以传世谱名曰卓绝
李廌（宋代）

吾观孔父鼎，知有名世哲。
英英大谏公，克世嗣前烈。
翱翔金銮坡，白首贯忠节。
後昆有斯人，谱系愈卓绝。
寄郑子尹广文即次其集中窕字韵
杨彝珍（清代）

故山岩谷带窈窕，布袜青鞋事深讨。不辞身世堕黄菅，忍使王风归蔓草。

官如敝屣不自惜，局似残棋差可了。未昏羽就丛薄宿，已凉叶抱危柯槁。

所叹补牢计已迟，方咎徒薪谋不早。动地惟闻战鼓悲，连天莫遣妖氛扫。

川光晃带人血赤，野色晴连烟燧晓。飘飖何地置老夫，萧疏乱发垂蓬葆。

朋旧凋亡远书绝，邻里过从近局少。一发黔山出天角，几回西望升林杪。

独角惊传钜野兽，再鸣喜听岐山鸟。新诗出手已怀惭，陋姿对镜先含恼。

入室岂能造疱湢，扫门或许侪佣保。频梦形容得仿佛，猥诵清诗喜倾倒。

组织诸绮散奇丽，彫刻众形炫工巧。谁怜寝处傍宫墙，不免鼓钟烦击考，累月常嗟粱肉缺，秋风日送鬓丝老。

草中自古来异人，塞上于今求国宝。休劳司农馈酒钱，会见行人具刍藁。

褰裳傥共莫髯往，从事无如曾侯好。千里何辞聘应梁，再拜聊为策赠绕。

我如斥鴳翔蓬蒿，性似爰居安海岛。行把钓竿拂烟雾，君视我头为谁掉。
过二里山
韦骧（宋代）

夜宿陈仓驿，朝行三里山。千峰排郁郁，万石激潺潺。

征驭来何亟，幽禽语自閒。尘劳亦知幸，胜景得跻攀。
宿太宁公馆
邓良佐（明代）

野馆重经几日程，芙蓉如削万峰晴。梅花欲放忽惊眼，鸟雀迎人亦解情。

过隙此时徒禄食，雕虫十载愧浮名。阳回极目来南雁，一醉停云待月生。
安荩卿招集蒋弢仲郑肇中徐兴公诸子送春
曹学佺（明代）

令节那容心赏违，天涯有客喜相依。
似因岁闰迟迟别，不道春光黯黯归。
閤下铃签稀报漏，坐中单袷屡更衣。
漫言白社凋残甚，掩掩榴花杏子肥。
清平乐
毛滂（宋代）

天连翠潋。九折玻璃软。回抱金堤清宛转。疑共蓬莱清浅。

吾君堤济如何。唐虞风顺无多。自有松舟桧楫，一帆三代同波。
风人诗四首
陆龟蒙（唐代）

十万全师出，遥知正忆君。一心如瑞麦，长作两岐分。

破檗供朝爨，须怜是苦辛。晓天窥落宿，谁识独醒人。

旦日思双屦，明时愿早谐。丹青传四渎，难写是秋怀。

闻道更新帜，多应发旧旗。征衣无伴捣，独处自然悲。
题山水图（二首）
萧鎡（明代）

青山何岧峣，下有嘉树林。
高亭昼闲敞，窗户含层阴。
前村夜来雨，石濑张素琴。
好鸟鸣檐间，始知春意深。
迥无外物累，嘿处抱冲襟。
对此案上书，悠悠千载心。
安得谢尘羁，扁舟谐远寻。¤
清心镜 戒掉粉洗面
马钰（金朝）

出家儿，贪美膳。不顾抛撒，掉粉洗面。吃素签、包子假鼋，甚道家体面。美口腹，非长便。粗茶淡饭，且填坑堑。乐清贫、恬淡优游，别是
寄何洪
吴惟信（宋代）

久贫朋友断，子独喜吾贫。不是三生得，如何一似亲。

和诗书纸尽，招饮典衣频。未遂功名志，空林且寄身。
宫词 其四十六
赵佶（宋代）

金殿重重十字方，当中鸾鹤势翱翔。韬藏兰炷无人见，篆缕摇摇阖座香。
藏春峡四首
陈瓘（宋代）

朝迁鵷鹭日振振，不道天涯亦有人。
弟劝兄酬无可恨，欢然别是一家春。
四月五日早晴二首 其二
周紫芝（宋代）

忆作西来梦，犹堪细数程。随云千里到，看月五番生。

上箔蚕宜暖，濒湖麦要晴。天应怜病守，有意在秋成。
公子
刘筠（宋代）

油壁春车隔渭桥，黄山路远苦相邀。
行庖爨蜡雕胡熟，永埒铺金汗血骄。
别馆横陈张静婉，期门长揖霍嫖姚。
注鉤握槊曾无惮，绿桂膏浓晓未销。
庭梧七首 其三
王鏊（明代）

暑夜卧常迟，摇摇动轻箑。仰啸取天风，风在梧桐叶。
梅花 其二
吴惟信（宋代）

客枕谁惊蝶梦阑，角声吹动五更寒。断桥流水无人处，淡月疏更只自看。

勾引闲情何日了，形容幽韵入诗难。冷香深恐轻狼藉，叮嘱林神护石栏。
宋玉宅
何乔新（明代）

旧宅萧条泮水隅，骚人曾此托幽居。荒台日暮无行雨，废圃春深有揭车。

茂树櫹椮摇落后，姱辞曭朗变风馀。巫阳歌罢秋天迥，应有遗魂返故墟。
送赵君十绝
汪莘（宋代）

一榼村醪插别筵，清风急雨送归船。
望中未是湖州境，便有吴歌唱采莲。
登华顶峰望海
张学仁（清代）

天台四万八千丈，千山万山尽相向。青莲一朵海上开，重重花萼扶莲台。

华峰独在中峰顶，莽莽云烟铺万顷。摄衣拄杖登崇峦，悬崖孤立心生警。

天风吹琅琅，海色摇青苍。群山齐拱揖，一气连混茫。

天鸡三唱天欲晓，羲和鞭日升扶桑，朱霞璀璨动百怪，珊瑚火齐交生光。

方壶员峤望不到，碧水荡漾群龙翔。山僧为言十月朔，日月双轮海中跃。

忽高忽下弄两丸，倒走天吴惊海若。身无六翮抟沧溟，西标赤城东金庭。

仰天大笑海云起，峰头卧看青山青。日暮濛濛散烟雾，桐柏之宫在何处。

不如裹足下山去，前溪恐与刘郎遇。
月静庾公楼
林希逸（宋代）

明月今宵好，曾经照庾公。登楼当静夜，怀古对秋风。

飞镜缘空上，危檐映水中。胡床无恙否，岸帻为谁雄。

老子今何在，寒光昔亦同。清谈孤此景，白发向江东。
和公廙喜雪
司马光（宋代）

向来河洛久愆阳，祷祀徒劳罄肃庄。林雪飞花欣暂白，麦田濡叶未全黄。

城中稍觉桑薪贵，村外时闻社瓮香。八使孜孜悯茕独，斯民那复畏凶荒。
过横槎
林光（明代）

春山春草绿将齐，更着春风日日吹。老兴欲穷东广界，扁舟已造峡门西。

村墟亭午饶虾菜，古寨江边翳蒺藜。稍待夕阳光倒蘸，笑临清泚弄玻瓈。
皇帝閤端午帖子 其九
胡宿（宋代）

南方炎帝本乘离，长育群生在此时。命缕綵花传故事，风光天上更相宜。
次韵子瞻梳头
苏辙（宋代）

水上有车车自翻，悬溜如线垂前轩。
霜蓬已枯不再绿，有客劝我抽其根。
枯根一去紫茸茁，珍重已试幽人言。
纷纷华发何足道，当返六十过去魂。
甲子岁后园秋色四首 其四 野蓼
郝经（元代）

窞池莲蒲短，久旱馀浅淤。墙隈积馀埃，玉凤秋不翥。

野蓼根茎积，幸得侵沮洳。节叶瘦且赤，蘼芜交翠箸。

细蕊亦鲜洁，粉米糅丹素。独窣袅轻穗，离披滴清露。

水花澹晚色，幽窅足真趣。忽忆过梦泽，千里渺烟树。

芦花与蓼花，露锦荡雪絮。深入芙蕖薮，远映蒹葭渡。

举鞭问飞鸿，驻马嚼佳句。乃今四壁中，浩渺隔烟雾。

日斜对幽丛，聊以慰迟暮。大似辛苦虫，无复风标鹭。

来因援沈溺，底事极幽锢。屡上刳肠书，无地沥血诉。

嗟嗟好花草，焉用生此处。祇因为诗人，故故独不去。

尝胆如啖蔗，食蓼犹鳝御。仰首但有天，志节久愈著。
谢彭仲宽惠小茶磨并仙茅二首 其二
王庭圭（宋代）

梦具白鸡犹不死，胸吞赤凤得长生。向来未识仙茅草，误向松根采茯苓。
满江红·浪蕊浮花
佚名（宋代）

浪蕊浮花，当不住、晚风吹了。微雨过，池塘飞絮，一帘晴画。寂寂山光春似梦，依依草色熏如酒。近新来、怕上小红楼，凭阑眺。心事阻，诗情少。东皇去，良辰杳。想故园闲趣，水村烟柳。此日鹃声天不管，当年燕子人何有。叹江南、离别酒初醒，频回首。
前缓声歌
孔宁子（南北朝）

供帐设玄宫，众仙胥□亚。照照二仪旷，雍容风云暇。

北伐太行鼓，南整九疑驾。笙歌兴洛川，鸣箫起秦榭。

钧天异三代，广乐非韶夏。满堂皆人灵，列筵必羽化。

乌可循日留，兔自延月夜。弱水时一濯，扶桑聊暂舍。

兆旬言履端，千龄□八蜡。
鼓子
文同（宋代）

柔条长百尺，秀萼包千叶。
不惜作高架，为君相引接。
占岁
林希逸（宋代）

秋田已歉期新岁，人道占书必有年。料事每难凭者半，知几谁见吉之先。

米荒邻送荷包饭，铜泄市无纸裹钱。解使乡居长得稔，不妨吟钓老溪边。
麻源诗
蒋之奇（宋代）

泉飞石磴尚微红，涧出铜陵碧数重。遥想谢公临郡日，几回屐齿印苔封。
辛巳志喜二首
陆之裘（明代）

龙飞虎变仰光辉，九御亲承制作垂。
祀辂斿明崇庙典，经筵烛晃肃朝仪。
长春宝树花献，太液祥云五色移。
环海车书皇帝有，安州不制《大风》词。
大科峰见日台
薛始亨（明代）

寒光一片上芙蓉，万壑含秋独倚筇。风静渔歌来极浦，云深鸡倚隔高峰。

凭虚始觉天难问，绝顶方知道未从。心迹泠然双寂寞，移情何处觅仙踪。
和诸庵花光十梅颂 其八
王柏（宋代）

大化元无拣择，墨光随手高低。但得岁寒风度，自然处处皆宜。
二公再和亦再答之
苏轼（宋代）

寒鸡知将晨，饥鹤知夜半。
亦如老病客，遇节常感叹。
光阴等敲石，过眼不容玩。
亲友如抟沙，放手还复散。
羁孤每自笑，寂寞谁肯伴。
元达号神君，（晋循吏乔智明，字元达。
）高论森月旦。
纪明本贤将，（段释之本将家。
）汩没事堆案。
欣然肯相顾，夜阁灯火乱。
盘空愧不饱，酒薄仅堪盥。
雍容许著帽，不怪安石缓。
虽无窈窕人，清唱弄珠贯。
幸有纵横舌，说剑起慵懦。
二豪沉下位，暗火埋湿炭。
岂似草玄人，默默老儒馆。
行看富贵逼，炙手借余暖。
应念苦思归，登楼赋王粲。
踏莎行
谢明远（宋代）

楚树芊绵，江云芜漫。晓风吹堕梅千片。惊禽飞去响春空，平沙月落光零乱。

人意伤离，物华惊换。武夷此去如天远。临分为我少留连，柳条独在江南岸。
啸岩
释元肇（宋代）

丘石虎西蹲，月明烟水村。扣舷穿蠡口，长啸彻苏门。

要得却胡骑，应须梦至尊。苦吟天地窄，万物本同根。
水龙吟（自和前二首）
刘克庄（宋代）

病翁一榻萧然刘屏山号病翁，不知世有欢娱事。雀罗庭院，载醪客去，催租人至。报答秋光，要些酒量，要些诗思。奈长鲸罢吸，寒蛩息响，茶瓯外、惟贪睡。

穷巷幸无干贽。或相过、莫知谁氏。柴门草户，阙人守舍，任伊题字。自和山歌，国风之变，离骚之裔。待从今向去，年年强健，插花高会。
樵径
程垣（宋代）

扪萝登峻坂，不避岚霾冒。拔茅过山䧆，壮者为前导。

阴湿留步迹，叶滑无人扫。谁言此地幽，亦有春风到。
寒食雨 其一
薛季宣（宋代）

风雨逢寒食，天公涕亦潸。柳眉颦绿发，花泪湿朱颜。

贴峤云横水，藏舟雾障湾。烧痕青已遍，若个子推山。
虞美人草
释居简（宋代）

君恩如海海不深，妾义如铁利断金。舍生取义我所欲，忍死织室羞同心。

春姿忽作秋蓬委，一寸刚明曾不死。明年原上野花繁，一枝自托华风起。

袅袅娉娉不成艳，态度浅深生色染。向人欲诉却无言，寂寞千年恨谁掩。

芳郊游女宛转歌，倚春拍手看婆娑。露晞初日枝头坠，犹有君王别时泪。

翻刘覆楚知几何，大风竟作还乡歌。淮南区区欲为帝，淮阴堂堂贺陈狶。
早行五首
吴芾（宋代）

我无政术强为官，所至将迎每厚颜。
何事深村赤脚妇，亦闻钲鼓出篱间。
神宗皇帝挽词五首
司马光（宋代）

至德成无象，徽名避不居。
期门弋猎绝，步辇宴游疏。
钱列金釭暗，兵严武帐虚。
蓬莱日晏仗，犹望驾宫车。
九日
赵蕃（宋代）

今年重九日，舟楫次兰谿。
怀古心虽壮，登高思却迷。
山空分向背，木落尽高低。
多少覉栖恨，寒猿断续啼。
昭陵石马歌
弘历（清代）

在昔穆王八骏追云霞，耄荒忘返天之涯。太乙况汉天马来，乐府曾闻产渥洼。

勤劳血汗事何有，雌黄徒惹诗人口。不如汉文却受千里驹，吉行五十符阳九。

周家岐渭始勤农，我朝三韩奋迹实弯弓。由来受命虽有异，艰难创业多齐踪。

太宗马上得天下，房驷星辉天锡嘏。大白小白协安吉，至今立仗昭陵贻石马。

遐思我祖如唐宗，陵园庙号先后同。汗趋尝传杜甫句，阐扬光烈千秋隆。

六御今年来故里，贞观遗迹馀荒垒。文皇曾亦讨寒盟，乘此双龙渡浿水。

文绥武服为藩屏，万年正朔奉永清。不似李唐东征悔失计，仆碑重建思魏徵。
为被虏妇作
潘文虎（宋代）

交交桑扈，交交桑扈，
桑满墙阴三月暮。去年蚕时处深闺。
今年蚕时涉远路。路傍忽闻人采桑，
恨不相与携倾筐。一身不蚕甘冻死，
只忆儿女无衣裳。
送辛朝奉
徐积（宋代）

几日迟迟辞我去，梦中犹忆南城路。不知昨夜月明时，泮水宫中来几度。

三月春风正向西，我将心逐春风飞。送过高丽亭下路，别遣春风随客衣。
训蒙绝句 万物皆备于我
朱熹（宋代）

万物当须以理观，不离太极是其源。故须万类皆我具，只为中心太极存。
晨炊叱驭驿，观海边野烧
杨万里（宋代）

南海惊涛卷玉缸，北山野烧展红憧。
山神海伯争新巧，并慰诗人眼一双。
郭比部花园十二首 其六 琅玕亭
郭正域（明代）

四面插篱落，个个是琅玕。风来万玉鸣，杂佩声珊珊。
次建康留守赵龙图雷音堂韵
释师范（宋代）

居士门高几万寻，曾聆一语警肓音。
谁知千里同风事，历历分明在目今。
长安退将
项斯（唐代）

塞外冲沙损眼明，归来养病住秦京。上高楼阁看星坐，著白衣裳把剑行。

常说老身思斗将，最悲无力制蕃营。翠眉红脸和回鹘，惆怅中原不用兵。
缑山诗
宋之问（唐代）

缑山连嵩岑，近带洛阳陌。洛京游宦子，不知虚直宅。

北入养龙游，势如夏云积。褰涉穷水府，跻攀倚霞壁。

柽栝穿虹𡸣，萝茑曳金碧。崟嵚天盖小，路转石门窄。

还顾杳亏蔽，前瞻浩攒𤤐。态繁赏屡移，形变魂方惕。

洞隐息心士，源潜度世客。渔樵或迷途，志刻述往迹。

安仁寔载诞，子晋曾所历。王元拜隐侯，吾祖挹仙伯。

永兴白华感，久列丹台籍。弊庐对石堂，虚坐留玉舄。

洎余爱羽化，洗心向禅寂。志结颜始红，岁阑发已白。

愧无兼济美，独营弱丧魄。归来缉衰暮，敦本事膏液。

始愿期傥从，挥手弄烟策。
宿温州江心寺诗
张扩（宋代）

出城何所诣，孤屿海云中。寺影一拳石，潮声四面风。

断烟迷过鸟，密叶坠丹枫。咄咄劳生梦，真成一洗空。
菊花
于若瀛（明代）

冷艳吐金英，疏香入玉斝。偏宜处士居，不种朱门下。
效古促促曲为河上思妇作
李益（唐代）

促促何促促，黄河九回曲。
嫁与棹船郎，空床将影宿。
不道君心不如石，那教妾貌长如玉。
曲江春望
王鉴（魏晋）

檐牙隐隐出层霄，飞阁连楹涌翠涛。花夹御城红雾重，春移仙仗綵云高。

天家日月无私照，圣世山河不动摇。正是太平文物盛，玉笙金筦进蒲萄。
和卞养直见示三绝简圣书
王之道（宋代）

看君落笔走云烟，想见新丰醉少年。
龙脊旧堆骐骥种，义方今服乃翁贤。
寄新宁黎叔茜
吕陶（宋代）

平日论交重久要，每怀高谊寸心摇。君恩最是忧民社，吏隐偏宜远市朝。

谆诲伫闻流尺素，嘉篇频为寄琼瑶。笑言契阔劳生甚，别后堪嗟壮气消。
春人
王令（宋代）

春人轻飘喜聚散，春筵笑长白日短。
柳芽嚼雪喷尽寒，桃花烧风作春暖。
春衣少年当酒歌，起舞四顾以笑和。
红夭绿烂狂未足，春更不去将奈何。
答曾清甫
张埴（宋代）

曲不闻中散，枰犹对弈愁。
相忘君象小，忍记妇眉愁。
周版新编齿，秦箕旧会头。
白云知识远，跨海结成楼。
吴星士道光来自许州闻其谈旧事感而有作
邵宝（明代）

布衣初拂洛京尘，犹是当年从我身。半夜话穷三十载，一时指屈数千人。

凤皇鹖雀元非误，桃李甘棠久更真。试问社仓南树木，几回秋雨几回春。
和叔宽田园六首 其一
苏过（宋代）

早岁厌华屋，曲肱慕饮水。躬耕二顷田，仅可毕祭祀。

长怀饘粥忧，每抱瓶罍耻。虽知学稼拙，岂不贤乎已。

衰才谢严徐，吐吻上插齿。各从我尔好，勿问谁愠喜。
送李次溪制台奉召入理京营 其三
温纯（明代）

十载旌麾独镇西，论功不止魏公齐。疆开千里生春色，波及三秦净鼓鼙。

延世缇骑星拱极，荷天雨露凤衔泥。几几赤舄归朝去，无奈攀辕父老啼。
春日田园杂兴二首 其二
王进之（宋代）

东君私我此闲身，脱却青衫野服更。桑可以丝麻可绩，麦宜续食韭宜羹。

分甘垄上耕云隐，梦不湖边拾翠行。物意岂知沧海变，晓风依旧语流莺。
和颖叔寄佛印 其二
彭汝砺（宋代）

忆留铁瓮城经夏，却泛金山寺看秋。钟梵去随沧海远，楼台低涌大江流。

波澜隐约开龙国，烟雾分明见蜃楼。他日上方容听法，不应疑我皱眉头。
西江月 其一 丁巳长沙大阅
赵师侠（宋代）

笳鼓旌旗改色，弓刀铠甲增明。攒花簇队马蹄轻。

禀听元戎号令。

羊祜轻裘临阵，亚夫细柳屯营。观瞻已耸定王城。

飞虎威名日振。
午窗羽客相访
韩淲（宋代）

客从赤城来，气貌霜发古。破裘傲寒色，忍与世仰俯。

时能茹芝朮，谓可生毛羽。物外有高风，相期到瑶圃。
见怀
李处权（宋代）

飘零吾老矣，诗酒得斯人。
邂逅干戈际，殷勤骨肉亲。
锦囊元纸俗，琼树旧无尘。
归棹荷花里，从谁问玉津。
别斯远
韩淲（宋代）

卜居得幽旷，崇山倚长松。夜窗风雨来，岁事忽已冬。

人或知子欤，我身为从容。此閒岂有待，彼忙竟何逢。

徒以蜗角微，展转缠心胸。栽田艺禾黍，伏腊可粗供。

功名不难办，肉食皆鼎钟。
九日不饮
韩淲（宋代）

风光流转又重阳，午梦初回意愈伤。时序肯随人境异，江山空对晚天长。

年华冉冉秋将老，物色班班菊自香。虽少一觞还一咏，恍然身世立苍茫。
二月望日
徐凝（唐代）

长短一年相似夜，中秋未必胜中春。

不寒不暖看明月，况是从来少睡人。
送邹元佐还乡
谢逸（宋代）

白云英英天末飞，红蕖脉脉涧底静。北堂姑老冢妇勤，邹侯感底动幽兴。

暂将平生说诗口，试言祸福知天命。五行推步聊复尔，恐君胸中有水镜。
简
章甫（宋代）

槐柳阴中数间屋，粗饭浊醪羹杞菊。过门问字久无人，只有图书伴幽独。

剥啄是谁来叩扃，手持札翰趋吾庭。风采九州安抚使，得得遣骑相招迎。

我愿识公从宿昔，贵贱殊途那易得。亲染云笺贲草庐，惊喜盈怀仍叹息。

折节下士古所稀，岂意于公今见之。况公位貌已崇重，英声凛凛威羌夷。

满堂宾客皆豪杰，从容何止谈风月。野人自视殊缺然，或可为诗纪勋业。
赴阙
唐庚（宋代）

十年餐苜蓿，梦寐长阑干。继粟自不饱，朝齑岂辞酸。

虽无汗马劳，几作蠹鱼乾。自知爬沙手，未办扶摇抟。

此行敢侥倖，政尔求便安。恐或得所欲，圣主天地宽。
海棠图
陆游（宋代）

人间奇草木，天必付名流。
菊待陶元亮，竹须王子猷。
我为西蜀客，辱与海棠游。
再见应无日，开图特地愁。
高宗祀明堂前朝享太庙二十一首 其二十 彻豆用《丰安》。
郊庙朝会歌辞（宋代）

歆我齐明，威德如存。牲牷是享，圭玉其温。群公执事，亦既骏奔。

礼成告彻，咸福黎元。
鹊桥仙（庚申生日）
刘克庄（宋代）

香芸辟蠹，青藜烛阁，天上宝书万轴。前回读得未精详，更罚走、一遭重读。

松风如故，丹炉如故，坐阅人间陵谷。回头调戏窃桃儿，且宁耐、等他桃熟。
同鲁直无咎游启圣
张耒（宋代）

西方金仙千岁身，天上伐木役天人。阎浮檀光照世界，作此无量胜妙因。

九龙宝地赤精宅，涌出宫殿压风轮。化人南来为守护，震动六种走鬼神。

锦幪老人常住世，燕坐说法无冬春。故人萧公作尘土，白莲花叶光如新。

妙道无边世眼窄，真心遍通人智贫。可怜端居弊宇宙，几见疑惑谈伪真。

檐牙森森铁凤啄，殿颜眈眈金兽蹲。官冷何妨近香火，时容绝胜洗埃尘。
金刚随机无尽颂·法会因由分第一
释印肃（宋代）

欲穷千里目，野干浑狐族。
大家归去来，莫道盆光覆。
春日连雨湖水大至二首 其二
周紫芝（宋代）

白雨鸣珠琲，春江灌玉壶。漫郎回小艇，摩诘画新图。

山近醒愁眼，州闲养病躯。如何樽酒地，更与看南湖。
陈良臣之子正功肯学能文求余印可
曾丰（宋代）

学探玉甃千仞井，笔找龙文百斛鼎。
归根可以后冥茎，发刃难于先肯綮。
点铁要之便成金，即心是道道是心。
一案孔门重勘结，小圆为赐大为参。
杂题 其二
韩淲（宋代）

黑豆硬炒不贵发，败纸裹之良自多。纸窗坐睡时欠伸，冷手解包慢挼挲。
饮酒
陆游（宋代）

我酒本小户，痛饮乃有时；意气不相值，终日持空卮。
醉或能斋庄，不醉或狂逸，乃知老子狂，非自麴孽出。
今日雪始晴，行歌官道傍，超然醒醉间，非庄亦非狂。
忆王孙十二首　 其一 集句
刘基（明代）

花明柳暗绕天愁。赵女乘春上画楼。楼上黄昏欲望休。

月如钩。槛外长江空自流。
张孟奇庄静父汪公干方胥成载酒圣安禅房言别
区大相（明代）

怅然此握手，共把青松枝。雁度斜阳里，蝉嘶落叶时。

浮云增暮色，古木澹秋姿。迹与僧无住，何方是别离。
山樵
王崈（宋代）

山樵竹里居，略彴才堪渡。
落日澹平畴，牛羊点寒暮。
游道林寺呈运判蔡中允
郭祥正（宋代）

长沙城西湘水隅，道林古寺松门纡。尝闻秀绝超五岳，果见气象吞重湖。

殿前衔花走白鹿，殿里沈烟焚玉炉。何人塑出慈氏众，冠缨动活摇明珠。

高僧处处有遗迹，盘石坐禅龙虎俱。唐人妙笔数欧沈，至今板上栖群乌。

五言七字又奇绝，此寺此堂天下无。不缘薄宦岂能赏，勇往兼有儿孙扶。

贾生前席竟忧死，屈原怀沙终自诛。投身及早卜幽隐，淡泊久乃胜甘腴。

云生岳峤月晦影，雨过橘洲猿夜呼。细吟静境足自适，忠愤未合思捐躯。

趋玄饱读长者论，养真默合烟萝图。千篇愧比老杜老，一节愿随孤竹孤。

况陪使者共游览，二谢弟昆真友于。不知昔日杨常侍，何似今朝蔡大夫。
发溧阳
赵蕃（宋代）

久客问归津，如鸟脱网罗。
日夜数去程，未遑恤其他。
殷勤谢故人，送我山之阿。
舟转岸亦移，青林隔坡陀。
冬夜宴河中李相公中堂命筝歌送酒
刘禹锡（唐代）

朗朗鹍鸡弦，华堂夜多思。帘外雪已深，座中人半醉。

翠蛾发清响，曲尽有馀意。酌我莫忧狂，老来无逸气。
满庭芳 其三 贺尹参政
夏言（明代）

冰玉溪山，烟霞城郭，白云晚簇黄堂。皇华亭畔，绿水带浮梁。

共道贤明太守，真国器、风节文章。车下来，桑麻遍野，弦诵满江乡。

古人谁得似，龚为渤海，堪在渔阳。览从前青史，何负循良。

一郡难淹骥足，冲霄汉、自属鸾凰。遥瞻望、紫薇楼下，添得个神仙郎。
凌晨起梯鸟道抵玉岩寺望长安宫阙题
胡应麟（明代）

清晨馔伊蒲，饱饭扪石壁。天风拍两袖，樵路尚昏黑。

微月耿嵓际，残星堕山脊。明霞挂石梁，渐起赤城色。

仰攀猿鸟巢，俯瞰麋鹿窟。山椒见台殿，经岁断人迹。

危梯雾半隐，古砌雪长积。耸身上绝颠，河汉仅咫尺。

震旦隘目睫，宇宙转呼吸。天门九重启，栋宇烂金碧。

仙姝十万辈，一一似相识。胡为堕人世，甘此下方谪。

劳生四十年，营营若虮虱。长谣归去来，香案玉皇侧。
戏答龙泉余尉问禅二小诗 其一
黄庭坚（宋代）

重帘复幕锁蛾眉，银烛金荷醉舞衣。长为扶头欠㪷酒，不关禅病减腰围。
除夕 其二
陈天资（明代）

绝塞逢春岁欲新，天涯稚子转相亲。千家未撤三城戍，孤枕犹羁一病身。

北警频来魂亦怒，南书不至泪交侵。巡檐散步青云下，苦忆霜鬟守岁人。
春晏寄从弟德润
李中（五代）

相思禁烟近，楼上动吟魂。水国春寒在，人家暮雨昏。

朱桥通竹树，香径匝兰荪。安得吾宗会，高歌醉一尊。
登云顶庵峡口倚杖说偈
释正觉（宋代）

雪梯陟云顶，来寻坏衲师。破峡水一脉，挂松月半规。

疏旷麋鹿性，厌饫丘壑姿。眷言携不去，迟立倚筇枝。
生查子 其一 钏
程颂万（清代）

阑畔握香荑，花里停筝柱。双袖乍回时，逗响分明处。

琥珀赠从君，翡翠抛怜汝。脱却一边情，枕臂偎郎语。
念奴娇 雪
陈郁（宋代）

没巴没鼻，霎时间、做出漫天漫地。不论高低并上下，并白都教一例。鼓动膝六，招邀巽二，一任张威势。识他不破，只今道是祥瑞。

却恨鹅鸭池边，三更半夜，误了先生济。东郭先生都不管，关上门儿稳睡。一夜东风，三竿暖日，万事随流水。东皇笑道，山河原是我底。
有客喜予为江东之役者辄效齐梁体
晁说之（宋代）

翡翠钩寒陪晓月，珊瑚枕净揖高丘。
人间聚散何须问，梦断西陵更送秋。
大名府舍创作茅斋因题八句太师相公
文彦博（宋代）

勿谓茅茨陋，栖心即有馀。非同诸葛卧，颇类静名居。

面壁思禅理，向阳观道书。回头视华屋，缰琐宿蘧庐。
斋中杂兴十首以丈夫贵壮健惨戚非朱颜为韵
陆游（宋代）

余龄垂八十，虽惫犹强饭，正如老病马，风沙时一喷。
玉关眇何许，道里何啻万。
目中堠历历，欲进不能寸。
矫首望秋空，徒羡霜鹘健。
薶骨亦何悲，吾非麒麟楦！
元旦试笔示二女弱男亚男
吴保初（清代）

比干剖心死，龙逢丧其元。行谊虽则美，肢体究不完。

而父师孟轲，上书尝责难。获全其首领，沈忧摧肺肝。

女勿学而父，而父徒空言。西方有美女，贞德与罗兰。
金刚随机无尽颂·一体同观分第十八
释印肃（宋代）

众生种性深，安可类圆心。
妄迷尘数业，三界自漂沉。
踏莎行 春游
袁绶（清代）

倩影迷离，东风料峭。清明过后园林好。桃花波暖泛轻舟，烟丝园力萦兰棹。

病酒心情，伤离怀抱。画屏展翠春山晓。拟将幽怨托朱弦，曲中不信知音少。
大风
强至（宋代）

正月明朝尽，东风半夜狂。
乾坤摇盖轴，草树拔毫芒。
乱瓦飘无数，寒沙走更忙。
圣时谗口绝，天令莫乖常。
梅花
戴复古（宋代）

细把南枝看，百花无此奇。
夜深钟月魄，□□□□□。
古树龙其似，寒香蝶不知。
幽兰开亦早，二妙喜同时。
春日杂咏九首
李弥逊（宋代）

不作觚棱梦，长闲地角身。
南冠欲从楚，西笑取怀秦。
鸿雁犹千里，牛羊绝四邻。
门罗今可设，更恐白头新。
丙辰七兄有诗及人月分圆己未彼此服药未能夜
周必大（宋代）

初非远道思绵绵，自是岑岑懒涉川。
咫尺却成千里隔，蹉跎还负十分圆。
坐看碧落飞金镜，遥想黄楼运笔椽。
宽约重阳各强健，登高同赋去年篇。
中奉大夫直徽猷阁致仕邵及之挽词二首
周必大（宋代）

廉甚仍知止，高风似孔戣。
北归垂橐日，南省挂冠时。
清白传诸子，安闲阅十期。
今谁主文字，好继退之碑。
六言二首赠月蓬道人
刘克庄（宋代）

我与蒙倛相类，君似季咸而非。
老子曾传口诀，道人勿泄天机。
句
刘正夫（宋代）

紫宸朝罢衮衣闲。
夜投山家宿
许邦才（明代）

西南夷徼万山隈，昔日谁教汉帝开。
野鸟常呼行不得，马蹄那复夜深来。
曲江池醉歌赠长安诸公
王廷相（明代）

长安诸公虎凤客，曲江宴我春微茫。
江边草没古皇迹，塔前云散千佛光。
人豪意远词锦鲜，尚书御史纷琼筵。
邺中文学不足数，洛下风流漫自贤。
健气觚棱紫雕下，秀仪合沓轻鸿翩。
迎春送客意超忽，弦管啁啾沸远天。
华严御宿平如掌，豁豁晴川新阳上。
古人不来今人来，百花楼台半草莽。
袅袅富春竿，纂纂东陵瓜。
吾道贵沉冥，浊俗矜繁华。
暮撷芳荪，朝餐紫霞。
王乔赤松，韶颜如花。
海里三山接羽翼，人间万事真泥沙。
金鱼绣服有何益，食封开府虚相夸。
君不见汉家昆明金作池，旌旗影灭石螭没。
又不见唐帝芙蓉花为苑，殿幄香沉烟卉发。
清渭常流东海波，南山不断诸陵月。
请君休歌行路难，直须痛饮金壶干。
醉向江头照容鬓，百年几许身心闲。
牧羊小儿垂赤绂，屠龙豪士沦幽山。
妖虹无计洒赤血，天狼未灭空长叹。
弹朱篌，击鼍鼓，催花不开白日暮。
腰间宝剑双龙精，把向尊前为公舞。
上大望州钻天三里 其二
王十朋（宋代）

豆子山前火墨溪，迢迢一岭与天齐。肉身安得钻天手，肝胆崔嵬自作梯。
拟古诗十九首 其八 冉冉孤生竹
孙蕡（明代）

青楼何高高，绮疏临道旁。美人娱永夜，皓齿发清倡。

玉颜羞掩媚，妙曲婉成章。含宫亦泛羽，忽复转徵商。

行云驻远汉，飞尘连虹梁。识曲世所稀，遗音空飘扬。

歌竟夜阒寂，悠悠哀思长。
途次齐河县过黄河
李长霞（清代）

湛湛清济水，忽入浊河流。川渎有迁移，人事将谁尤。

遥趋铁门关，南北划齐州。我非壮士怀，大波怯阳侯。

舟子轻洪澜，理楫发长讴。孤舟何逦迤，危樯风飕飗。

汎汎沙岸近，榜人维予舟。回首瞻岱色，浮云天际愁。

俯仰念乡邑，山川阻且修。怀土亦天性，不见狐首丘。
戏题画
李旦（唐代）

唤出眼，何用苦深藏。缩却鼻，何畏不闻香。
赠张宪副之赣州边备
张元祯（明代）

盈盈秋水吕虔刀，岳岳神羊刺史袍。三省不惭边寄重，一时真是眼中豪。

风生甲胄龙蛇肃，云卷旌旗虎豹高。万里长城还有待，一方蝼蚁暂相劳。
天都峰
潘耒（清代）

黄山百千峰，兹何独称长？大巧不炫奇，尊严故无两。

中天开帝廷，万灵此朝飨。肃穆垂冕旒，森严排甲仗。

梯空一万重，拔地九千丈。烟云升及腰，日月行在掌。

群山自言尊，对之失气象。譬如见真人，群雄自头抢。

苍苍百里外，孤标已瞻仰。即之如可亲，攀之莫能上。

石阙望峨峨，天桥瞩朗朗。载肉无由升，徒然结遐想。
书逆旅壁
陆游（宋代）

百忧袭暮年，怀抱日骚屑。
虽云归故乡，何异万里客。
穷冬迫寒饿，凛有在陈厄。
驾言适近村，惨惨天欲雪。
人沽村市酒，马啮山坡麦。
旅炊杂沙土，得饱何暇择。
手皲若龟兆，面槁无人色。
士穷自其分，所幸全大节。
功名已甑堕，身世真瓦裂。
不学玉关人，饥鹰方夜掣。
竹溪再和余亦再作
刘克庄（宋代）

掇英可以忘忧，采薇可以求仁。
忙杀遮西日客，愧死攫白昼人。
皇帝阁端午帖子
许应龙（宋代）

诞敷文德洽寰区，赳赳明明运庙谟。
自是不争应善胜，何须更佩辟兵符。
春柳睡鹊鸲鹆图
释居简（宋代）

曲尘缕缕鹊深栖，写出章台二月时。幽响不知何处喜，一声鸲鹆圣先知。
观物 其一
丘葵（宋代）

雪中梅带春来，火里麦将秋至。一动一静互根，阴阳未尝相离。
端午帖子九首
曹勋（宋代）

辟兵龙印篆神经，系臂香萦绣色轻。
自有微凉生玉宇，池光静照午阴清。
次韵和渊明形影神三首 其一 形赠影
李纲（宋代）

大块已载我，何如未生时。气变芒芴间，七窍谁凿之。

百骸与九藏，假合以成兹。与子非故交，从我如相期。

屈伸及动止，契合初不思。常恐随物化，念此情凄洏。

我生梦幻中，变灭不复疑。安得永相保，听我悲来辞。
子发移令上高
吕南公（宋代）

两州三载屈参卿，百里初来福困氓。无处不思逃浊暗，此邦何幸得贤明。

后生智足科防密，凶岁财伤性命轻。能为爱人忘富贵，岂徒循吏有佳声。
溪上偶成二首
叶茵（宋代）

霜冷信冬晴，苕溪半日程。
正篷辞月色，欹枕受松声。
渔隐前时约，山讴古样情。
料应朝市客，笑我独为清。
三用前韵酬达夫 其三
刘弇（宋代）

柳挽花搴独自狂，鼓催钟趁几人忙。重城特解春将闭，时放红英笑女墙。
读李长吉集诗
张扩（宋代）

唐家诸王滕薛亲，官府白日生风云。此身岂患财不足，安用盈车载钱缗。

飘然后出有长吉，冰姿鹤骨真天人。锦囊不贮一个钱，收拾眼中无尽春。

世儒强作富贵曲，刻画无盐恐非真。请看卷后将进酒，酩酊一句了伯伦。

李宗系出玄元孙，玄元称帝李称臣。玉楼无人可作记，应须此子当此文。

从来不解进士语，多谢昌黎为解棼。
寄刘草窗原博
郭武（明代）

空堂独坐叶纷纷，一雁南飞不可闻。
野色连天迷远望，高城落日乱寒云。
故人眼底无多在，客思秋来又几分。
莫怪临风倍惆怅，江乡犹忆白鸥群。
次韵山居
方岳（宋代）

诸老鸣靴日上朝，有人幽处厌喧嚣。
江乡十月稻成熟，茅屋一灯山寂寥。
天不与生犀插脑，人今能风宝围腰。
从吾所好宁相误，洙泗坛荒有玉条。
西斋秋感二十首
方回（元代）

里选出井田，贤能贡王都。
亦有起农畔，在官为胥徒。
河汾著中说，明明析二途。
鞭算尚察此，废吏宁用儒。
顾义不顾利，可与论唐虞。
识形不识理，止合供走趋。
一日抱公牍，千金肥尔躯。
槁项泥六籍，岁晏寒无襦。
偈颂一百零二首 其一○○
释绍昙（宋代）

司南车，辘辘转。务与冥行指迷，肯被傍人指点。三脚驴却步不前，老杨歧恶殽难掩。
丙子岁三月十有二日游嵩山宿峻极中院时天气
李廌（宋代）

穿云上虚无，彷佛凌倒景。
微茫鸿鹄背，指点众山顶。
出日上扶桑，徘徊万林影。
赠高九万并寄孙季蕃二首
刘克庄（宋代）

菊磵说花翁，飘蓬向浙中。
无书上皇帝，有句恼天公。
世事年年异，诗人个个穷。
筑台并下榻，今岂乏英雄。
句
张潞（宋代）

未能子字民，但欲兄事钱。
黄文学过观珠灯和答
区元晋（明代）

九华清思入宵重，还对春灯忆远红。金狄影团珠树里，霜轮光远水晶丛。

一龛共睹星辰丽，万缕谁誇绮绘工。天远长安春不异，放歌元在彩云中。
腊月二十二夜漏下数刻小饮径醉坐小合睡傍无
刘克庄（宋代）

垂堂一跌血面，闭合三旬裹疮。
有佛至维摩室，无人拜德公床。
紫麻头
贾似道（宋代）

麻头项上透金丝，项毛翅绉腿班狸。脚亦微黄肉带赤，秋虫见了怎支持。
戏王安国
吴处厚（宋代）

飞卿昔号温钟夔，思道通俛还魁肥。江淹善啖笔五色，庾信能文腰十围。

只知外貌乏粉泽，谁料满腹填珠玑。相逢把酒洛阳社，不管淋漓身上衣。
偈颂一百二十三首
释普度（宋代）

云收海山横，月印江天晓。
扰扰红尘中，青春有多少。
铁壁银山一拶开，落花流水空徘徊。
山村冬暮
林逋（宋代）

衡茅林麓下，春色已微茫。
雪竹低寒翠，风梅落晚香。
樵期多独往，茶事不全忙。
双鹭有时起，横飞过野塘。
游熙六年端午帖子词·皇帝合六首
崔敦诗（宋代）

夜披章奏凉生扇，午对臣邻汗浃衣。
水阁风亭松竹邃，翠舆临幸日来稀。
晦日宴高氏林亭
周彦晖（唐代）

砌蓂收晦魄，津柳竞年华。既狎忘筌友，方淹投辖车。

绮筵回舞雪，琼醑泛流霞。云低上天晚，丝雨带风斜。
奉和袭美开元寺佛钵诗
陆龟蒙（唐代）

空王初受逞神功，四钵须臾现一重。持次想添香积饭，

覆时应一步罗钟。光寒好照金毛鹿，响静堪降白耳龙。

从此宝函香里见，不须西去诣灵峰。
赠杜二拾遗
高适（唐代）

传道招提客，诗书自讨论。佛香时入院，僧饭屡过门。

听法还应难，寻经剩欲翻。草玄今已毕，此外复何言。
冬日早起闲咏
白居易（唐代）

水塘耀初旭，风竹飘馀霰。幽境虽目前，不因闲不见。

晨起对炉香，道经寻两卷。晚坐拂琴尘，秋思弹一遍。

此外更无事，开尊时自劝。何必东风来，一杯春上面。
吊徐德占?并引?
苏轼（宋代）

．余初不识德占，但闻其初为吕惠卿所荐，以处士用。
元丰五年三月，偶以事至蕲水。
德占闻余在传舍，惠然见访，与之语，有过人者。
是岁十月，闻其遇祸，作诗吊之。
美人种松柏，欲使低映门。
栽培虽易长，流恶病其根。
哀哉岁寒姿，肮脏谁与伦。
竟为明所误，不免刀斧痕。
一遭儿女污，始觉山林尊。
従来觅栋梁，未免傍篱藩。
南山隔秦岭，千树龙蛇奔。
大厦若果倾，万牛何足言。
不然老岩壑，合抱枝生孙。
死者不可悔，吾将遗后昆。
鹤冲天·闲窗漏永
柳永（宋代）

闲窗漏永，月冷霜华堕。悄悄下帘幕，残灯火。再三追往事，离魂乱、愁肠锁。无语沉吟坐。好天好景，未省展眉则个。
从前早是多成破。何况经岁月，相抛嚲。假使重相见，还得似、旧时么。悔恨无计那。迢迢良夜。自家只恁摧挫。
游海云山
赵抃（宋代）

缥缈齐云阁，遥闻摸石池。物华春已盛，人意乐无涯。

罗绮一山遍，旌旗十里随。花棚夹归道，骁骑看星驰。
次宋省斋避暑
杨公远（宋代）

何处避炎威，好是幽人屋。
拂拂来清风，苍松间修竹。
坐久细哦诗，惜不疗饥腹。
念彼田舍翁。桔槔声断续。
谁知汉阴老，抱瓮灌园谷。
雇我本无机，所原年谷熟。
始背洛城秋郊瞩目奉怀台中诸侍御
苏味道（唐代）

薄游忝霜署，直指戒冰心。荔浦方南纪，蘅皋暂北临。

山晴关塞断，川暮广城阴。场圃通圭甸，沟塍碍石林。

野童来捃拾，田叟去讴吟。蟋蟀秋风起，蒹葭晚露深。

帝城犹郁郁，征传几駸駸。回忆披书地，劳歌谢所钦。
蓦山溪
刘基（明代）

檐铃风过，昵昵闺中语。月上海东峰，冷光浸、澄清玉宇。

幽人此际，轻步绕回廊；蛙鸣沼，鸦翻树，露滴松梢雨。

芦花粗老，也学杨花絮。衮衮趁流尘，半沾泥、半飘陌路。

不须看觑，且自买芳尊；巴觎曲，婆娑舞，醉饮朝还暮。
吟巳犹不得曙再次前韵广之
王夫之（明代）

生气纷去来，屈伸无能挠。腐儒分梦醒，离析恣智巧。

画鸡厌元分，冶铜铸刚卯。辟火养鸊鹈，驱疟挂蟹爪。

庚申囚彭倨，己丑讣陈鲍。趁火萤尻张，垂涎瓠项拗。

染指易为瞋，老拳竞相饱。疗妒仓庚烹，咒鬼鸺留煼。

唾星酿流光，占吉灼羊骹。渐老尝已熟，观物觉已稍。

石女孕自生，铁牛蚊漫咬。因之参寥游，不畏苍天狡。
出嘉兴
朱南杰（宋代）

舟出嘉禾五里城，僧楼山塔互峥嵘。
酒旗密比随风舞，渔网横拖漾日晴。
画舫贵人帆去稳，单衣游女着来轻。
山歌已接长河堰，到得临平月又明。
送梁尚书移守宛陵
林季仲（宋代）

堂堂体貌照簪缨，天与君王佐太平。
拭眼待看萧相国，举杯且属谢宣城。
花间未听歌声彻，笛里先催别恨生。
说与邦人休卧辙，过家闻欲趁清明。
咏史上·李斯三首
陈普（宋代）

太华终南只磨青，渭流一日肯为泾。
豺狼不食茅焦肉，水火安能熄六经。
与孙巨源苏子瞻刘莘老广陵相遇苏请赋诗为别各用其字为韵每篇十韵 其二
刘攽（宋代）

本为东方生，避世不避喧。仍慕管夷吾，畏事复畏言。

外物不可管，高风难重论。我辞金马门，君来西掖垣。

淮濒一相见，握手双泪痕。矜我鬓雪多，岁月何崩奔。

默然念既往，所遇皆笼樊。恨不值羽人，拂衣入桃源。

腰间银青绶，车上朱两轓。专城自不恶，相思徒种萱。
水村
黎兆勋（清代）

夜气清无虑，浮凉近水村。竹扶云过坞，山抱月当门。

鱼鸟依泉响，入天浴露痕。数星低望晓，细吐未全吞。
送蒋德常宰鄱阳
楼钥（宋代）

棋社颇寥落，聚舍多差参。
矧如夫夫贤，贵重双南金。
岂可无此夫，周旋相与深。
一别归未久，征鞍又駸駸。
老我苦多病，别酒难重斟。
掺祛不可留，赠言效规箴。
吾闻古番夫，甚得江湖心。
官无崇与庳，时无古与今。
古人乃能尔，敛衽当致钦。
我亦一丈夫，毋谓力难任。
未暇言偃歌，肯弹宓贱琴。
明恕加抚摩，细故多亲临。
罔密吏易奸，赋重民弗禁。
飞鸮怀桑葚，烹鱼溉釜鬵。
此邦熟往来，当有慰黎黔。
夫能践世科，朝行伫朋簪。
公余昌远业，书读松竹林。
故家未见书，校雠如向歆。
时时为寻访，归来共书淫。
勿以三径荒，閒作庄舄吟。
勉哉赴功名，莫待二毛侵。
数年傥加我，寒盟尚能寻。
锦钱馀笑 其十三
郑思肖（宋代）

三三即九九，数之何曾有。九九非三三，拈来不用参。

满顶发䰐鬖，满面骨岩巉。不知死日至，只是弄痴憨。
述怀三首
王炎（宋代）

久客二年半，故乡千里余。
儿曹穿草屦，老子挂柴车。
世事杯中物，生涯箧里书。
一廛何日办，衰晚忆吾庐。
高宗郊祀前庙朝享太庙三十首
真宗（宋代）

仁行如天，篇覆无偏。
功济九有，恩济八埏。
齐民受康，朝野晏然。
声壤歌谣，四十二年。
寄献阙下一二知己
祖无择（宋代）

公道当朝绝比伦，因凭暖笔变孤根。才冲霰雪游梁苑，便逐风雷化禹门。

南郡已甘抛绛帐，东州何幸佐朱幡。心怀象魏身江海，两地悠悠欲断魂。
送新茶
释重顯（宋代）

乘春雀舌占高名，龙麝相资笑解醒。
莫讶山家少为送，郑都官谓草中英。
田叔
韦骧（宋代）

冒死随敖衣赭衣，当时踪迹已几希。忠哉相鲁扶君过，不使民情向我归。
绝句三首
张耒（宋代）

淮上春风万鼓鼙，落帆舟泊岸边矶。
喧喧野市残阳里，沽酒携鱼客散归。
流水诗
唐寅（明代）

浅浅水，断又续。
在山清，出山浊。
曲曲折折难回头，呜呜咽咽日夜哭。
问伊伤心何其多，悔恨当初出幽谷。
偈颂一百零二首
释绍昙（宋代）

家住云坳，盖头把茆。
蓬门无钥，谁解推敲。
万籁声沈，鸟啼幽谷。
千林色静，月挂寒梢。
风檐索寞人投宿，睡到平明手脚交。
更问其中端的，床头木枕子，
葛坦半中凹。
诗偈 其一五○
庞蕴（唐代）

意根无自性，万法本来虚。外尘都不有，三界自然无。

五蕴今何在，尽总入无馀。河沙过去佛，并在一毛如。
刘无损欲书十扇以韦苏州乔木生夏凉流云吐华月句作韵 其十
王安中（宋代）

柘浆工析酲，卉醴可消暍。客至亦不疏，沃此荫清樾。

道人有眼句，翰墨相应发。勿随标指看，举似团扇月。
寿姜翼龙年伯六十
李孙宸（明代）

春曹当日几批鳞，主圣能宽折槛臣。湖海久便鸥鸟狎，云霄今槛凤雏新。

书传宛委窥灵笈，籍在华阳纪列真。不但宫衣誇戏彩，新恩求旧下蒲轮。
赵昌写生蛱蝶
弘历（清代）

青虫出菜甲，旋复化为蝶。蝶已不复虫，生灭迅交睫。

翾栩飘秋烟，迷离贴露叶。炼得长生术，金丹了无涉。
闻子冲被徵寄问兼趣早出四首 其二
于慎行（明代）

西山烽火照边城，殉国何人更请缨。知是济南年少在，匣中长剑作龙鸣。
桐柏崇道观
杨愈（宋代）

深入黄庭景，徙思五滴泉。
青牛眠药坞，白鹿卧芝田。
浮世人空老，长生事宛然。
三尸飞不去，皆是自留连。
送綦毋秘书弃官还江东
王维（唐代）

明时久不达，弃置与君同。
天命无怨色，人生有素风。
念君拂衣去，四海将安穷。
秋天万里净，日暮澄江空。
清夜何悠悠，扣舷明月中。
和光鱼鸟际，澹尔蒹葭丛。
无庸客昭世，衰鬓日如蓬。
顽疏暗人事，僻陋远天聪。
微物纵可采，其谁为至公。
余亦从此去，归耕为老农。
白芍药
塞尔赫（清代）

琼帘入夜卷琼钩，
谢女怀香倚玉楼。
风暖月明娇欲堕，
依稀残梦在扬州。
次韵李大著春日杂诗十首
喻良能（宋代）

贱子知何幸，莱衣老更斑。
白头居杜曲，清梦到香山。
琢句愁雕肾，衔杯喜渥颜。
此身惭暮翼，飞倦未知还。
即事
舒岳祥（宋代）

冬旱井泉竭，霜清天宇空。
惊心严戍马，极目览征鸿。
弓手徵中产，船官及老农。
可怜时节在，吾道自终穷。
再用前韵
李弥逊（宋代）

今年春早未全衰，社酒盘中不风梅。
快把霜刀倩天女，燕忙时节有花开。
太常乐章三十首 其二十四 皇帝正冬御殿
杨亿（宋代）

八佾具陈，万邦有奕。既以象功，又以观德。进旅退旅，执籥秉翟。

玄化怀柔，远人来格。
柬理堂
邹浩（宋代）

主人生长绮纨中，标致分明儒者同。结构不因穷鼎俎，栖迟聊欲事磨砻。

血漫霜剑悲王凤，坐拥云鬟笑马融。铭府功勋久牢落，会须腾踏振家风。
湖南江西道中十首 其六
刘克庄（宋代）

丁男放犊草间嬉，少妇看蚕不画眉。岁暮家家禾绢熟，萍乡风物似豳诗。
四用韵十首
杨公远（宋代）

六出新裁就，漫空密又稀。
独行无鹤氅，冷卧有牛衣。
竹顶千钧重，梅添十倍肥。
品题输谢女，柳絮逐风飞。